b'\n_START_ARTICLE_\nDelo no\xc4\x8di\n_START_PARAGRAPH_\nDelo no\xc4\x8di (nem\xc5\xa1ko Die Arbeit der Nacht) je roman avstrijskega pisatelja Thomasa Glavinica, ki je iz\xc5\xa1el avgusta 2006. V zgodbi avtor, ki pripoveduje v prete\xc5\xbeno osebni pripovedni obliki, opi\xc5\xa1e dvomese\xc4\x8dno zgodbo mo\xc5\xa1kega, ki nekega jutra ugotovi, da je sam na celem svetu.\n_START_SECTION_\nVsebina\n_START_PARAGRAPH_\nJonas, 35-letni svetovalec za notranjo opremo, ki \xc5\xbeivi s svojo prijateljico Marijo v stanovanju v dvajsetem dunajskem okraju, Brigittenauer L\xc3\xa4nde, se nekega dne kot po navadi zjutraj odpravi v slu\xc5\xbebo. Kmalu se soo\xc4\x8di z nenavadnim dejstvom, da je o\xc4\x8ditno edini \xc4\x8dlovek na svetu. Okoli njega ni nikogar, Dunaj je popolnoma brez ljudi. Njegova prva reakcija je zagrizeno iskanje ljudi, vendar ne le preko telefona, ampak tudi preko interneta ne more najti nikogar. Neprestano i\xc5\xa1\xc4\x8de ljudi, zato se z avtom odpravi proti Nem\xc4\x8diji v upanju, da bo tam kaj na\xc5\xa1el. Kmalu ugotovi, da so tudi \xc5\xbeivali izginile, saj so \xc5\xbeivalski vrtovi prazni. Sklene, da bo povsod kamor bo \xc5\xa1el pu\xc5\xa1\xc4\x8dal sledi. Tako na vseh dunajskih znamenitostih pusti sporo\xc4\x8dila z datumom in njegovo telefonsko \xc5\xa1tevilko. Tekom romana postane popolnoma obseden s pu\xc5\xa1\xc4\x8danjem sledi po krajih, ki jih obi\xc5\xa1\xc4\x8de. Kasneje sklene, da bo svoje dneve zapolnil z dejanji, ki niso osredoto\xc4\x8dena na iskanje drugih ljudi. Tako si ponovno prisvoji stanovanje, v katerem je odra\xc5\xa1\xc4\x8dal s star\xc5\xa1i, se vozi z mopedom po istih poteh iz njegovega otro\xc5\xa1tva, nato postanejo njegova dejanja vse bolj bizarna. Za\xc4\x8dne postavljati kamere po Dunaju z namenom, da bi lahko naekrat opazoval \xc4\x8dim ve\xc4\x8d okolja hkrati. Opazuje tudi stene v njegovem domu v pri\xc4\x8dakovanju, da se bo karkoli zgodilo. Kmalu se za\xc4\x8dne snemati med spanjem. V slednjem delu je opisan kot neka druga oseba in ne kot Jonas. Razvijati se za\xc4\x8dneta dve osebnosti. Ko se Jonas prebudi se ne more spomniti stvari, ki so jih posnele kamere, kot na primer bizarno zastra\xc5\xa1ujo\xc4\x8de zijanje v objektiv, ki se stopnjuje v nezavedno hojo po mestu, lov z no\xc5\xbeem in podobnimi dejanji, po katerih se Jonas presene\xc4\x8den zbuja na neznanih mestih._NEWLINE_Proti koncu postane druga osebnost Jonasov nasprotnik in antagonist, ki ga sku\xc5\xa1a uni\xc4\x8diti med spanjem. Poleg Jonasovega nenavadnega dvojnega \xc5\xbeivljenja, se v zgodbi dogajajo tudi nerazlo\xc5\xbeljive stvari, katere lahko proti koncu le delno logi\xc4\x8dno razlo\xc5\xbeimo, na primer zvonjenje telefona v Jonasovem stanovanju, ki je lahko razlo\xc5\xbeeno le s tem, da je Jonas nezavedno klical samega sebe. Popolnoma nerazlo\xc5\xbeljive so bizarne in grozljive scene, kot na primer vrsta pla\xc5\xa1\xc4\x8dev na obe\xc5\xa1alnikih na podzemni postaji, dodana slika na steni v hi\xc5\xa1i ki jo je Jonas pred tem le enkrat obiskal._NEWLINE_Po pribli\xc5\xbeno \xc5\xa1estih tednih se Jonas odpravi v Veliko Britanijo, da bi na\xc5\xa1el kakr\xc5\xa1nekoli sledi o svoji prijateljici Marie, ki je bila tam nazadnje na obisku pri svoji sestri. Odlo\xc4\x8di se, da bo skozi predor pod Rokavskim prelivom pri\xc5\xa1el le z mopedom in pe\xc5\xa1. Med potovanjem se vname boj med njim in njegovo drugo osebnostjo, ki mu na vsak na\xc4\x8din prepre\xc4\x8duje doseg cilja - Smalltown - na meji Anglije s \xc5\xa0kotsko. Naposled najde Marijin kov\xc4\x8dek, ki ga odnese nazaj v Avstrijo, kar pa pusti na Jonasu mo\xc4\x8dne posledice. \xc5\xbde med potovanjem domov za\xc4\x8dne delovati vse bolj pomirjen in odporen na njegov strah. Ko prispe na Dunaj se odpravi na svoj zadnji pohod skozi mesto, ki se kon\xc4\x8da v \xc5\xa0tefanovi cerkvi. Tam se z Marijinim kov\xc4\x8dkom v katerih so vse stvari, ki mu kaj pomenijo, vr\xc5\xbee iz stolpa na tla. Med padanjem razmi\xc5\xa1lja Jonas o svojem \xc5\xbeivljenju. Umre z mislimi na ljubezen.'